open-index/open-wikipedia-markdown huggingface dataset:
Վերոնիկա Ժանս

**Վերոնիկա Ժանս** (, ), ֆրանսիացի օպերային երգչուհի։ Համբավ է ձեռք բերել որպես վոկալ պարտիաների կատարող բարոկկո դարաշրջանի երգացանկում։

## Կենսագրություն
Ծնվել է բժշկի ընտանիքում։ Սովորել է Փարիզի կոնսերվատորիայում, որտեղ առաջին մրցանակն է նվաճել վոկալիստների մրցույթում։ 1986 թվականին նա առաջին անգամ ելույթ է ունեցել Փարիզում, որտեղ երգել է Ու. Քրիստիի Les Arts Florissants բարոկկո նվագախմբի հետ։ 1989 թվականին հաջողությամբ ելույթ է ունեցել միջազգային Էքս-ան-Պրովանսի օպերային փառատոնում (Հենրի Պյորսել «Փերի թագուհի»)։ Հայտնի է 1990-ական թվականներին որպես Կ. Մոնտեվերդիի, ժ. Բ. Լյուլիի, ժ. Ֆ. Ռամոյի, Գ. Ֆ. Հենդելի, Ի. Ս. Բախի և բարոկկոյի դարաշրջանի այլ կոմպոզիտորների երաժշտության մեկնաբան։

Ժանսը հայտնի է նաև մոցարտյան երգացանկի պարտիաներով։ 1994 թվականին կատարել է Կոմսինի Ալմավիվայի (Ֆիգարոյի ամուսնությունը) դերը Լիոնի օպերային թատրոնի բեմում։ Նույն մրցաշրջանում երգել է Մոցարտի Ռեքվիեմը։ Նրա կատարմամբ բազմիցս հնչել են Դոննա Էլվիրայի («Դոն Ժուան»), Վիտելիայի («Տիտոսի ողորմածությունը»), Պամինայի («Կախարդական սրինգ») պարտիաները։ Ժանսը կատարել է նաև 19-20-րդ դարերի, առավելապես ֆրանսիական ծագում ունեցող երաժշտություն, այդ թվում՝ Մելիսանդեյի (Կ. Դեբյուսիի «Պելեաս և Մելիսանդե» օպերա) և Մադամ Լիդուանի (Ֆ. Պուլենկի «Կարմելիտոկի երկխոսությունները»), Բեռլիոզի «Ամառային գիշերներ» վոկալ շարքը, Մ. Ռավելի «Ալիսա» կանտատը, Կ. Դեբյուսիի և Գ. Ֆորեի կամերային լիրիկան, ժ. Կանտելուբան և այլն։ Կատարել է նաև գլխավոր պարտիաներ Ֆ. Լեգարի «Ուրախ այրի» օպերետում (ֆրանսերեն թարգմանությամբ, Լիոնի Օպերա, 2006 թվական) և Պ. Ի. Չայկովսկու «Եվգենի Օնեգին» օպերայում։

Ժանսը հանդես է եկել խոշորագույն օպերային թատրոնների բեմում, որոնց թվում են Լոնդոնի «Քովենթ-Գարդենը», Վիեննայի պետական օպերան, Փարիզի օպերան, Բավարիայի պետական օպերան, Բրյուսելի «Լա Մոնենեն», Բարսելոնայի «Լիսեուն»։ Եղել է Էքս-ան-Պրովանսի (բազմիցս), Ամբրոնի, Զալցբուրգի, Գլայդբորնի, Տանգլվուդի (ԱՄՆ) և այլ միջազգային երաժշտական փառատոնների մասնակից։ 2012 թվականին հյուրախաղերով հանդես է եկել Ռուսաստանում։

Ժանսն ունի բազմաթիվ աուդիո ձայնագրություններ (ավելի քան 90 CD և DVD): 2002 թվականին Վերոնիկա Ժանսն արժանացել է Victoires de la Musique ֆրանսիական երաժշտական մրցանակին՝ որպես տարվա լավագույն երգչուհի։ Պատվո լեգեոնի շքանշանի ասպետ է։

## Ծանոթագրություններ

## Արտաքին հղումներ
* Անձնական կայք (կենսագրություն, սկավառակագրություն, ելույթների օրացույց)
* Հարցազրույց Վ. Ժանսի հետ 
* 

Կատեգորիա:«Գրեմմի» մրցանակի դափնեկիրներ
Կատեգորիա:Ֆրանսիացի երգիչներ
Կատեգորիա:Երաժիշտներ այբբենական կարգով
Կատեգորիա:Սոպրանոներ
Կատեգորիա:Ֆրանսիացի օպերային երգչուհիներ
Կատեգորիա:Փարիզի կոնսերվատորիայի շրջանավարտներ
Կատեգորիա:Ֆրանսիացի սոպրանոներ
Կատեգորիա:Պատվո լեգեոնի շքանշանի ասպետներ
Արամայիս Գևորգյան

**Արամայիս Մացակի Գևորգյան** (), հայ մանկավարժ։ ԽՄԿԿ անդամ (1941): Երկրորդ համաշխարհային պատերազմի Արևելյան ռազմաճակատի (*«[[Հայրենական մեծ պատերազմ (տերմին)|Հայրենական մեծ պատերազմ]]»*, 1941-1945) գործողությունների մասնակից։

## Կենսագրություն
Արամայիս Գևորգյանը ծնվել է 1907 թվականին Ախուրյանի շրջանի Հացիկ գյուղում։ 1931-1932 թվականներին Լենինականի Ասքանազ Մռավյանի անվան մանկավարժական տեխնիկումն ավարտելուց հետո, աշխատել է Ախուրյանի շրջանի Լեռնանցք, Մեծ Քեթի գյուղերի տարրական դպրոցներում, որպես վարիչ-դասատու։ 1934-1939 թվականներին եղել է սկզբում Օրթաքիլիսա, այնուհետև Կամո գյուղերի դպրոցների տնօրեն և պատմության ուսուցիչ։ 1940-1941 թվականներին նորից աշխատել է Օրթաքիլիսա գյուղի յոթնամյա դպրոցում, որպես տնօրեն և պատմության ուսուցիչ։ 1941 թվականին ընդունվել է ԽՄԿԿ շարքերը։

Գևորգյանը 1942 թվականին զորակոչվել է կարմիր բանակ։ Մասնակցել է գերմանաֆաշիստական զավթիչների դեմ մղված մարտերին Հյուսիսային Կովկասում։ Մարտական առաջադրանքներն օրինակելիորեն կատարելու և թշնամու դեմ մղված կռիվներում աչքի ընկնելու համար պարգևատրվել է «Արիության համար», «Կովկասի պաշտպանության համար» և այլ մեդալներով։ 1942 թվականի սեպտեմբերի 3-ին մարտերից մեկում ծանր վիրավորվել է և փոխադրվել հոսպիտալ։

1943 թվականի փետրվարին Գևորգյանը զորացրվել է բանակից և անցել մանկավարժական աշխատանքի։ 1943-1944 թվականներին աշխատել է Ախուրյանի շրջանի Երազգավորսի դպրոցի տնօրեն, պատմության ուսուցիչ։ Այնուհետև աշխատել է Առափիի, Կամոյի, Շիրակի և Ջաջուռի դպրոցներում։ 1951 թվականին ավարտել է Երևանի հեռակա մանկավարժական ինստիտուտի պատմության ֆակուլտետը։ 1976 թվականին Գևորգյանն անցել է կենսաթոշակի, բայց շարունակել է աշխատել հայրենի Հացիկի միջնակարգ դպրոցում՝ որպես պատմության և հասարակագիտության ուսուցիչ։

Անբասիր աշխատանքի համար պարգևատրվել է «Պատվո նշան» շքանշանով։

## Պարգևներ
* «Արիության համար» մեդալ
* «Կովկասի պաշտպանության համար» մեդալ
* «Պատվո նշան» շքանշան

## Ծանոթագրություններ

Կատեգորիա:Արիության մեդալակիրներ
Կատեգորիա:ՀՊՄՀ շրջանավարտներ
Կատեգորիա:Հայ մանկավարժներ
Կատեգորիա:Հայրենական մեծ պատերազմի հայ մասնակիցներ
Սպիտակակուրծք աղավնի

**Սպիտակակուրծք աղավնի** (), աղավնիների ընտանիքի թռչուն։

## Բնութագիր
Սպիտակակուրծք աղավնին ունի 35 սմ երկարություն։ Գլուխը մուգ մոխրագույնից սև։ Պարանոցը, ինչպես նաև կրծքավանդակը սպիտակ են։ Մեջքի և թևերի փետուրները բաց շագանակագույն են։ Թևերիի մնացած փետուրները բաց մոխրագույն են։ Պոչի փետուրները սև են՝ լայն սպիտակ շերտով։

## Տարածվածություն
Սպիտակակուրծք աղավնին ապրում է Արևելյան Ասիայում՝ Հիմալայներում։ Տարածման արեալը ձգվում է Աֆղանստանից՝ Նեպալով և Տիբեթով մինչև Չինաստան և Արևմտյան Բիրմա։ Ամռանը նրան կարելի է հանդիպել նաև Թուրքմենստանի հարավ-արևմուտքում։ Տարածման արեալը զբաղեցնում է մոտավորապես 2.7 միլիոն կմ²։

Բնակավայրերը հիմնականում լեռներն են։ Նեպալում սպիտակակուրծք աղավնին բնադրում է, օրինակ, ծովի մակարդակից 4000-ից 5000 մ բարձրության վրա։ Տիբեթում սպիտակակուրծք աղավնին ամեն օր ուղղահայաց թռիչքներ էր կատարում 2000 մ բարձրության վրա։ Սպիտակակուրծք աղավնիների քնելու տարածքները գտնվում են ծովի մակարդակից 4600-ից 5000 մ բարձրության վրա։ Սննդի որոնումը, ընդհակառակը, տեղի է ունենում ծովի մակարդակից մոտ 2600 մ բարձրության վրա։ Առավոտյան աղավնիները մեծ խմբերով թռչում են ժայռերի լանջերը, իսկ կեսօրին նրանք կրկին վեր են թռչում։ Սննդի որոնման վայրերում նրանց հաճախ կարելի է տեսնել քարե աղավնիների հետ։

## Սնունդ
Սպիտակակուրծք աղավնին սնվում է սերմերով և հատապտուղներով։

## Բազմացում
Սպիտակակուրծք աղավնին բույնը կառուցում է ժայռերի խորշերում և քարանձավներում։ Նրանք հաճախ բնադրում են գաղութներով։ Բնում դնում է 2 ձու։ Ինկուբացիոն շրջանը 18 օր է։

## Պատկերասրահ

Պատկեր:Columba leuconota (Bhutan).jpg
Պատկեր:Snow Pigeon (Columba leuconota) (30876197467).jpg
Պատկեր:Columba leuconota Gould.jpg
Պատկեր:Snow Pigeon (Columba leuconota) (28384339543).jpg
Պատկեր:Snow Pigeon (Columba leuconota) (27243298523).jpg
Պատկեր:Columba leuconota Gronvold Baker.jpg
Պատկեր:Snow Pigeon (Columba leuconota) (27798710891).jpg
Պատկեր:Snow Pigeon (Columba leuconota) (23249391439).jpg
Պատկեր:Snow Pigeon (Columba leuconota) (27893390110).jpg
Պատկեր:Snow Pigeon (Columba leuconota) (23465826639).jpg
Պատկեր:Snow Pigeon (Columba leuconota) (26814656183).jpg
Պատկեր:Snow Pigeon (Columba leuconota) (19589090133).jpg
Պատկեր:Snow Pigeon (Columba leuconota) (20410295782).jpg
Պատկեր:Snow Pigeons above Khumjung.jpg
Պատկեր:Snow Pigeon (Columba leuconota) (23007355926).jpg


## Ծանոթագրություններ

## Գրականություն
* Gerhard Rösler: *Die Wildtauben der Erde — Freileben, Haltung und Zucht*, Verlag M. & H. Schaper, Alfeld-Hannover 1996, ISBN 3-7944-0184-0

Կատեգորիա:Աղավնիներ
Կատեգորիա:Ասիայի թռչուններ
Կատեգորիա:ԲՊՄՄ կարմիր ցանկի քիչ մտահոգող տեսակներ
Մանթաշ Գյուլբանդյան

**Մանթաշ Սմբատի Գյուլբանդյան** (), հայ մանկավարժ, Երկրորդ համաշխարհային պատերազմի Արևելյան ռազմաճակատի (*«[[Հայրենական մեծ պատերազմ (տերմին)|Հայրենական մեծ պատերազմ]]»*, 1941-1945) մասնակից։

## Կենսագրություն
Մանթաշ Գյուլբանդյանը ծնվել է 1922 թվականին, Սպիտակի շրջանի Թափանլի (այժմ՝ Գեղասար) գյուղում։ Ավարտել է գյուղի 7-ամյա դպրոցը, և ուսումը շարունակել Կիրովականի մանկավարժական տեխնիկումում։

1941 թվականին, երբ սկսվել է Գերմանա-խորհրդային պատերազմը, Մանթաշը զորակոչվել է կարմիր բանակի շարքերը։ Նրա մարտական ուղին սկսվել է Անդրկովկասյան ռազմաճակատում, հետագայում փոխադրվել է Բելոռուսիա, Արևելյան Պրուսիա, որտեղ մասնակցել է խորհրդային զինված ուժերի ճակատամարտին։ 1945 թվականին մասնակցել է Շտետինի ուղղությամբ մղվող մարտերին, հասնում Բեռլինի մատույցներին։ Մի քանի անգամ արժանացել է Գերագույն գլխավոր հրամանատարի շնորհակալությանը։

1946 թվականին Մանթաշը զորացրվել է բանակից և անցել մանկավարժական աշխատանքի, միաժամանակ շարունակել է ուսումը հեռակա մանկավարժական ինստիտուտում։

1954-1955 թվականներին աշխատել է Աբովյանի շրջանի Աստղաբերդ գյուղում, իսկ վերջին 35 տարիներին՝ Էջմիածնի շրջանի Նորակերտ գյուղի դպրոցում։ Մարտական և աշխատանքային ծառայությունների համար Գյուլբանդյանը արժանացել է պարգևների՝ «1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար», Հաղթանակի 20-ամյակի, Հաղթանակի 30-ամյակի, Խորհրդային զինված ուժերի 60-ամյակի, «Աշխատանքային արիության համար» և «Աշխատանքի վետերան» մեդալների։

## Պարգևներ
* «1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալ
* Հաղթանակի 20-ամյակի մեդալ
* Հաղթանակի 30-ամյակի մեդալ
* Խորհրդային զինված ուժերի 60-ամյակի մեդալ
* «Աշխատանքային արիության համար» մեդալ
* «Աշխատանքի վետերան» մեդալ

## Ծանոթագրություններ

Կատեգորիա:Գեղասար գյուղում ծնվածներ
Կատեգորիա:Հայ մանկավարժներ
Կատեգորիա:Հայրենական մեծ պատերազմի հայ մասնակիցներ
Եթովպական աղավնի

**Եթովպական աղավնի** (), աղավնիների ընտանիքի թռչուն (Columbidae): Եթովպական բարձրավանդակի էնդեմիկ թռչուն է, ապրում է ժամանակակից Եթովպիայի և Էրիթրեայի տարածքում։ Թռչունների այս տեսակը նախընտրում է գյուղը, հատկապես ժայռերի և ժայռոտ կիրճերի մոտ գտնվող վայրերը։ Նաև տարածված է քաղաքների կենտրոններում։

## Բնութագիր
Եթովպական աղավնին ունի 32 սմ երկարություն։ Մոխրա-շագանակագույն խոշոր թռչուն է՝ վզին սպիտակ օղակաձև բծեր։ Թռիչքի ժամանակ թռչնի թևերի վրա նկատվում է նաև սպիտակ գույն։ Եթովպական աղավնին բնադրում է ժայռերի խորշերում կամ նմանատիպ խորշերում շենքերում։ Բնում դնում է 2 ձու։ Թուխս է նստում 16 օր։

Բնության պահպանության միջազգային միությունը աղավնիների այս տեսակը ընդգրկել է Հատուկ պահպանության մեջ՝ որպես քիչ մտահոգող տեսակ։

## Պատկերասրահ

Պատկեր:Columba albitorques -Ethiopia-8.jpg
Պատկեր:Columba albitorques.jpg
Պատկեր:Neue Wirbelthiere zu der Fauna von Abyssinien gehörig (1835) Columba albitorques & Streptopelia lugens.png
Պատկեր:White-collared pigeon1.jpg


## Ծանոթագրություններ

## Գրականություն
* 

Կատեգորիա:Աղավնիներ
Կատեգորիա:Աֆրիկայի թռչուններ
Կատեգորիա:Կենդանիներ այբբենական կարգով
Գառնիկ Մկրտչյան

**Գառնիկ Սենեքերիմի Մկրտչյան** (), հայ մանկավարժ։ ԽՄԿԿ անդամ (1944): Հայրենական մեծ պատերազմի մասնակից։

## Կենսագրություն
Գառնիկ Մկրտչյանը ծնվել է 1924 թվականին, Ապարանի շրջանի Քասախ գյուղում։ Սովորել է Քասախի յոթնամյա, ապա՝ Քուչակի միջնակարգ դպրոցում, որն ավարտել է 1941 թվականին։ 1941 թվականի սեպտեմբերին Գառնիկն աշխատանքի է անցել Զովունիի յոթնամյա դպրոցում՝ որպես ուսուցիչ։ 1942 թվականի օգոստոսին մեկնել է Բաքու՝ հետևակային ուսումնարանում սովորելու։

1942 թվականին Մկրտչյանը մեկնել է ռազմաճակատ։ 1943 թվականին Հյուսիսային Կովկասում դեպի Սալսկ և Բատայսկ մարտերով թշնամու դեմ մարտնչելով, նրա ջոկը առաջ է շարժվել։ Մարտերից մեկի ժամանակ Գառնիկը վիրավորվել է, ապաքինվելուց հետո ուղարկվել է կապավորների հատուկ դպրոց։ 1942 թվականին Մկրտչյանը պարգևատրվել է «Խիզախության համար» մեդալով։ 1944 թվականի մայիսի վերջերին զորամասի հետ փոխադրվել է Լենինգրադյան ռազմաճակատը։ Լենինգրադից ոչ հեռու՝ Վիբորգ քաղաքի շրջանում թշնամու դեմ մղված մարտերում ցուցաբերած խիզախության համար պարգևատրվել է Կարմիր աստղի շքանշանով։ 1944 թվականին ընդունվել է կուսակցության շարքերը։ Արևելյան Պրուսիայում մղված մարտերում ցուցաբերած արիության համար պարգևատրվել է Հայրենական պատերազմի երկրորդ աստիճանի շքանշանով, իսկ Քյոնիգսբերգի գրավման ժամանակ ցուցաբերած խիզախության համար՝ Փառքի երրորդ աստիճանի շքանշանով։ 1945 թվականի հուլիսի սկզբներին Մկրտչյանը փոխադրվել է Մոնղոլիա, մասնակցել ճապոնական բանակի ջախջախմանը։

1946 թվականին զորացրվել է հայրենի գյուղ, նշանակվել դպրոցի ուսմասվար։ 1952-1965 թվականներին եղել է Ապարանի շրջանի Քասախ գյուղի միջնակարգ դպրոցի տնօրեն։ Այդ տարիներին ավարտել է Երևանի հեռակա մանկավարժական ինստիտուտը։

## Պարգևներ
* Կարմիր աստղի շքանշան
* Հայրենական պատերազմի երկրորդ աստիճանի շքանշան
* «Խիզախության համար» մեդալ
* Փառքի երրորդ աստիճանի շքանշան

## Ծանոթագրություններ

Կատեգորիա:Հայ մանկավարժներ
Կատեգորիա:Հայրենական մեծ պատերազմի հայ մասնակիցներ
Կատեգորիա:Արիության մեդալակիրներ
Կատեգորիա:Դպրոցի տնօրեններ
Կատեգորիա:Փառքի շքանշանի հայ ասպետներ (ԽՍՀՄ)
Լի Ստրասբերգ

**Լի Ստրասբերգ** (, ), ամերիկացի ռեժիսոր, դերասանական ստուդիայի ղեկավար, դերասան և պրոդյուսեր։

## Կենսագրություն
Ծնվել է 1901 թվականի նոյեմբերի 17-ին Ավստրո-Հունգարիայի Բուդանով քաղաքում (այժմ Ուկրաինայի Տերնոպոլի մարզի Տերեբովլյայի շրջանում), Իդա և Բորուխ-Մեեր Ստրասբերգների հրեական ընտանիքում։ Ծնողների հետ միասին 1908 թվականին գաղթել է Միացյալ Նահանգներ։

1931 թվականին դարձել է *Group Theatr*-ի հիմնադիրներից մեկը։ 1949 թվականին սկսել է աշխատել Նյու Յորքի *[[Դերասանական ստուդիա]]* ում։ 1951 թվականին դարձել է նրա ղեկավարը, դասավանդել է Ստանիսլավսկու համակարգի հիման վրա։ Դպրոցի շրջանավարտների թվում կան շատ հայտնի դերասաններ՝ Ջեյմս Դին, Փոլ Նյուման, Ալ Պաչինո, Մերիլին Մոնրո, Ջեյն Ֆոնդա, Դասթին Հոֆման, Ռոբերտ դե Նիրո, Մառլոն Բրանդո, Միքի Ռուրկ, Թոմ Հոլանդ և այլն։

1966 թվականին Լոս Անջելեսում հիմնել է *Actors Studio West-*ը։ 1969 թվականին հիմնադրել է Լի Ստրասբերգի թատերական ինստիտուտը։ 1974 թվականին երկրորդական դեր է խաղացել «Կնքահայրը 2» ֆիլմում։ Այս դերի համար Ստրասբերգը առաջադրվել է Օսկարի և Ոսկե գլոբուսի։

## Անձնական կյանք
Առաջին կինը եղել է*Նորա Կրեկաուն* 1926-1929 թվականներին։ 1934-1966 թվականներին ամուսնացած է եղել դերասանուհի Փոլ Ստրասբերգի հետ։ Նրանց երեխաներն են դերասանուհի Սյուզան Ստրասբերգը և դերասանության ուսուցիչ Ջոն Ստրասբերգը։ Երրորդ կինը Աննա Միզրահին է։ Երեխաները՝ Դեյվիդը և Ադամը։ Եղել է իր ուսանողուհի Մերիլին Մոնրոյի մտերիմ ընկերը, որը իր կարողության մեծ մասը կտակել է նրան։

## Ծանոթագրություններ

Կատեգորիա:20-րդ դարի ամերիկացի տղամարդ դերասաններ
Կատեգորիա:Ամերիկացի թատերական ռեժիսորներ
Կատեգորիա:Ամերիկացի կինոռեժիսորներ
Կատեգորիա:Ամերիկացի մանկավարժներ
Կատեգորիա:Ամերիկացի պրոդյուսերներ
Կատեգորիա:Ամերիկացի ռեժիսորներ
Կատեգորիա:Ամերիկացի տղամարդ կինոդերասաններ
Ֆուտբոլի Բելառուսի Սուպերգավաթ 2011

**Ֆուտբոլի Բելառուսի Սուպերգավաթ 2011**, ֆուտբոլի Բելառուսի Սուպերգավաթի 2-րդ խաղարկումն է, որն անցկացվել է 2011 թ. փետրվարի 27-ին Մինսկ քաղաքի «Ֆուտբոլային մանեժ» մարզադաշտում։ Եզրափակիչ խաղում միմյանց դեմ մրցում էին 2009/10 մրցաշրջանի հաղթող «ԲԱՏԷ» և 2009/10 մրցաշրջանի գավաթակիր «Տորպեդո-բելԱԶ» ակումբները։ «ԲԱՏԷ» ակումբը 3:0 հաշվով հաղթանակից հետո 2-րդ անգամ անընդմեջ նվաճում է Սուպերգավաթը։

## Խաղ
 

## Խաղի վիճակագրություն

## Արտաքին հղումներ
* БАТЭ вновь выиграл Суперкубок Беларуси
* Суперкубок. Нелегко, но красиво

Կատեգորիա:2011 ֆուտբոլում
Կատեգորիա:Ֆուտբոլի ազգային սուպերգավաթներ
Ապաթեիզմ

**Ապաթեիզմ** (ապատիա + թեիզմ), որպես այդպիսին այն անտարբերություն է կրոնի նկատմամբ։ Այն տեսակետների կամ համոզմունքների կոդավորված համակարգ չէ։

Ապաթեիստ է նա, ով բոլորովին հետաքրքրված չէ «աստվածների» գոյությամբ կամ բացակայությամբ։ Աստվածների գոյության կամ բացակայության հարցը դիտարկվում է որպես սկզբունքորեն անիմաստ։ Այս դիրքորոշումը չպետք է հասկանալ, որպես թերահավատ դիրքորոշում, որը նման է, օրինակ, աթեիստների կամ ագնոստիկների, ովքեր կասկածի տակ են դնում աստվածների գոյությունը կամ նրանց ճանաչելու հնարավորությունը։

Աստվածների գոյությունը չի մերժվում բարոյական կամ իմացաբանական պատճառներով, բայց համարվում է անհարկի` ժողովրդավարական կամ էքզիստենցիալ պատճառներով։ Սա հիմնական ժողովրդավարական սկզբունքի համընդհանուրացում է, որ չկան առաջին և երկրորդ կարգի մարդիկ, և որ այլ տեսակների կամ արարածների (ներառյալ հիպոթետիկ աստվածներ կամ տիեզերքի այլմոլորակայիններ) մարդիկ նույնպես երկրորդ կարգի չեն, այսպիսով աստվածների գոյության հարցը փիլիսոփայության հավերժական հարցերից մեկն է։

«Ապաթեիզմ» տերմինը հավանաբար ստեղծվել է Ռոբերտ Ջեյ Նաշի կողմից 2001 թվականին։

## Տես նաև
* Ինդիֆերենտիզմ

## Ծանոթագրություններ

## Արտաքին հղումներ
* 

Կատեգորիա:Կրոնական փիլիսոփայություն
Կատեգորիա:Պրագմատիզմ
Կատեգորիա:Աթեիզմ
Կատեգորիա:Աշխարհիկություն
Կատեգորիա:2001 հիմնադրումներ
Կատեգորիա:Փիլիսոփայական ուղղություններ և դպրոցներ
Կատեգորիա:Կրոնական ուսմունք
Սերյոժա Բեժանյան

**Սերյոժա Գարեգինի Բեժանյան** (), հայ մանկավարժ, Երկրորդ համաշխարհային պատերազմի Արևելյան ռազմաճակատի (*«[[Հայրենական մեծ պատերազմ (տերմին)|Հայրենական մեծ պատերազմ]]»*, 1941-1945) մասնակից։

## Կենսագրություն
Սերյոժա Բեժանյանը ծնվել է 1923 թվականին, Թումանյանի շրջանի Օձուն գյուղում։ Գյուղի միջնակարգ դպրոցն ավարտելուց հետո կամավոր մեկնել է կարմիր բանակ։ Զինվորական ծառայությունն սկսել է հայկական 409-րդ դիվիզիայում՝ որպես ռադիոկայանի պետ։ 1942 թվականի դեկտեմբերին նրանց զորամասը կռվել է Հյուսիսային Կովկասում, Մոզդոկ քաղաքի մատույցներում։ 1943 թվականի օգոստոսին Բեժանյանը փոխադրվել է 157-րդ հրաձգային բրիգադ, ուր նույնպես նշանակվել է ռադիոկայանի պետ։ Մասնակցել է Հյուսիսային Կովկասի մի շարք քաղաքների ու բնակավայրերի ազատագրմանը։ 1944 թվականի աշնանը Չորրորդ ուկրաինական ռազմաճակատում կռվել է Վորոշիլովգրադ քաղաքի ազատագրման մարտերին։ Մարտերից մեկում Սերյոժան վիրավորվել է և Սալսկի հոսպիտալում երկու ամիս բուժվելուց հետո կրկին մեկնել է ռազմաճակատ, 346-րդ դիվիզիա։ Ղրիմի ազատագրման համար Բեժանյանն իր ջոկատով անցել է Սիվաշը։ Ղրիմն ազատագրելուց հետո Սերյոժան գործուղվել է սպայական դպրոց, ավարտելուց հետո լեյտենանտի կոչումով 1944 թվականի սեպտեմբերին վերադարձել է 346-րդ դիվիզիա։ 1944 թվականի ամռանը դիվիզիան Մերձբալթիկայում ջախջախել է գերմանական զորախմբերին։ Ցուցաբերած խիզախության համար պարգևատրվել է «Հայրենական պատերազմի» 2-րդ աստիճանի շքանշանով։ Սեպտեմբերի 11-ին Սերյոժան ծանր վիրավորվել է, ապաքինվելուց հետո, 1945 թվականի մարտին, զորացրվել է բանակից։

Զորացրվելուց հետո Բեժանյանը երկար տարիներ աշխատել է Ալավերդու Սպանդարյանի անվան միջնակարգ դպրոցում, եղել է զինղեկ, դասավանդել է նաև աշխարհագրություն։ Ռազմահայրենասիրական աշխատանքներն օրինակելիորեն կազմակերպելու համար Բեժանյանը պարգևատրվել է ԴՕՍԱԱՖ-ի Կենտկոմի, ԽՍՀՄ պատերազմի վետերանների կոմիտեի, «Ուչիտելսկայա գազետայի», ՀԽՍՀ լուսավորության նախարարության պատվոգրերով և դիպլոմներով։

## Պարգևներ
* Հայրենական պատերազմի 2-րդ աստիճանի շքանշան

## Ծանոթագրություններ

Կատեգորիա:Հայ մանկավարժներ
Կատեգորիա:Հայրենական մեծ պատերազմի հայ մասնակիցներ
Wonder (ալբոմ, Շոն Մենդես)

«**Wonder**», կանադացի երգիչ Շոն Մենդեսի սպասվելիք չորրորդ ստուդիական ալբոմ, որը պետք է թողարկվի 2020 թվականի դեկտեմբերի 4-ին Island Records լեյբլի միջոցով։

## Նախապատմություն և գովազդ
2020 թվականի օգոստոսի Շոն Մենդեսը «wonder» բառով դաջվածք է արել իր աջ ձեռքի վրա, ինչից հետո պարզվել է, որ այն դառնալու երգչի սպասվելիք ստուդիական ալբոմի և դրա գլխավոր սինգլի անվանումը։ 2020 թվականի սեպտեմբերի 30-ին Մենդեսն սոցիալական ցանցերում «WHAT IS #WONDER» գրվածքով հայտարարել է նախագծի մասին։ Ժամեր անց նա հայտարարել է ալբոմի և գլխավոր սինգլի անվանումը, թողարկման ամսաթվերը, ինչպես նաև թողարկել է «Intro»-ն՝ ալբոմի առաջին թրեքը։ Ալբոմի նախապատվերները թողարկվել են սթրիմինգային ծառայությունների վրա սեպտեմբերի 30-ին։

Իր հայտարարության մեջ Մենդեսն ասել է «Wonder» ալբոմի մասին․ «Դա իրոք նման է այն բանին, որ իմ մի մասը գրվել է թղթի վրա և երգ է դարձել։ Ես փորձում էի լինել նույնքան իրական և ազնիվ, որքան միշտ։ Սա մի աշխարհ է, ճանապարհորդություն է, երազանք է և ալբոմ, որը ես ուզում էի անել իսկապես երկար ժամանակ։ Այն ինձ շատ է դուր գալիս։ Շնորհակալություն, որ այսքան տարի ինձ հետ եք եղել։ Ես ձեզ բոլորիդ սիրում եմ»։

Ալբոմը գովազդելու համար 2020 թվականի նոյեմբերի 23-ին Նեթֆլիքս հարթակում լույս է տեսնելու Գրանթ Սինգերի նկարահանած «Շոն Մենդես։ Զարմանքով» () ֆիլմը, որը պատմելու է Մենդեսի կյանքի վերջին մի քանի տարիները, այդ թվում նաև նրա 2019 թվականին տեղի ունեցած համանուն շրջագայությունը և «Wonder» ալբոմի ստեղծման ընթացքը։ Մենդեսը դարձել է ֆիլմի գործադիր պրոդյուսերը, որն արժանացել է 2020 թվականի Տորոնտոյի միջազգային կինոփառատոնի հատուկ ընտրությանը։

### Սինգլներ
«Wonder» երգը թողարկվել է որպես նույնանուն ալբոմի գլխավոր սինգլ 2020 թվականի հոկտեմբերի 2-ին։ Երգի և ուղեկցող երաժշտական տեսահոլովակի համար թիզերները թողարկվել են հայտարարության հետ միասին։

## Երգացանկ

## Թողարկման պատմություն

## Ծանոթագրություններ

Կատեգորիա:Սպասվող ալբոմներ
Կատեգորիա:2020 ալբոմներ
Կատեգորիա:Անգլալեզու ալբոմներ
Եվգենի Կոնյուխով

**Եվգենի Անատոլևիչ Կոնյուխով** (, ), ռուս ֆուտբոլիստ, Մոսկվայի «Տորպեդո» ակումբի դարպասապահ։

## Կարիերա
Ծնվել է Մուրոմում, որտեղ էլ տեղի մարզադպրոցում սկսել է զբաղվել ֆուտբոլով։ Կարիերան սկսել է Վիկսում, որտեղ խաղացել է «Մետալուրգ» ակումբում։

Նրա առաջին պրոֆեսիոնալ ակումբը եղել է մարզային կենտրոնի «Տորպեդոն»։ Երկու մրցաշրջանից հետո հրավեր է ստացել տեղափոխվել «Նիժնի Նովգորոդ»։

2012 թվականին հրավեր է ստացել Նովոսիբիրսկի «Սիբիր» ֆուտբոլային ակումբից։ Կոշտ մրցակցության պատճառով ստիպված է եղել խաղալ «Տյումենում»։

2013 թվականի ամռանը պայմանագիր է կնքել Մոսկվայի «Տորպեդո» ակումբի հետ։

2014 թվականի ամռանը 3 տարվա պայմանագիր է կնքել Սամարայի «Կռիլյա Սովետով» ակումբի հետ։ 2014 թվականի հուլիսի 6-ին Ձեռժինսկի «Խիմիկի» հետ խաղում կատարել է նորամուտը ակումբի կազմում, որտեղ հետ է մղել 11 մետրանոցը։

2015 թվականին «Կռիլյա Սովետովի» հետ հանդես է եկել Պրեմյեր լիգայում, որտեղ նորամուտը նշել է Մախաչկալայի «Անժիի» դեմ խաղում։ Առաջնության վերջին հանդիպումն անցկացրել է 2019 թվականի մայիսի 26-ին ԲԿՄԱ-ի դեմ (0:6)։ Մեկ տարի անց պայմանագրի ավարտից հետո հեռացել է ակումբից։

2020 թվականի հուլիսի 30-ին վերադարձել է Մոսկվայի «Տորպեդո»։

## Ձեռքբերումներ
* Երկրորդ դիվիզիոնի «Հարավ» տարածաշրջանի հաղթող - 2010։
* «Հարավ» տարածաշրջանի երկրորդ դիվիզիոնի լավագույն դարպասապահ - 2008։
* 2008 թվականին «Հարավ» տարածաշրջանի երկրորդ դիվիզիոնի հավաքականի կազմում դարձել է ՊՖԼ «Նադեժդա» գավաթի դափնեկիր և հռչակվել մրցաշարի լավագույն դարպասապահ։
* Ռեկորդ է սահմանել 2008 մրցաշրջանում՝ առաջին գնդակն իր դարպասը բաց թողնելով միայն առաջնության 14-րդ խաղում։ «Չոր» շարքը կազմել է 1224 րոպե, իսկ հաշվի առնելով Ռուսաստանի գավաթի խաղերը՝ 1404 րոպե։
* 2015 թվականին «Կռիլյա Սովետովի» հետ Պրեմյեր լիգա դուրս գալով՝ առաջին խաղում շարունակել է պաշտոնական հանդիպումների չոր շարքը, որը սկսվել էր նախորդ մրցաշրջանում Ռուսաստանի առաջին դիվիզիոնում։ Արդյունքում շարքը ընդհատվել է 1303-րդ րոպեին 2015-ի հուլիսի 24-ին Մոսկվայի ԲԿՄԱ-ի դեմ խաղում։
* Կոնյուխովի ռեկորդային չոր շարքը ՖԱԼ-ի«Կռիլյա Սովետովի» կազմում ընդհատվել է 1448-րդ րոպեին

## Ծանոթագրություններ

## Արտաքին հղումներ
* Ֆուտբոլիստի էջը ԴՊՖ ՌՖՍ կայքում
* Ֆուտբոլիստի էջը ''soccer.ru կայքում''
* Ֆուտբոլիստի էջը Մոսկվայի «Տորպեդո» ՖԱ-ի կայքում

Կատեգորիա:Ռուս ֆուտբոլիստներ
Կատեգորիա:Տղամարդկանց ֆուտբոլի դարպասապահներ
Կատեգորիա:Նիժնի Նովգորոդի ֆուտբոլիստներ
Կատեգորիա:Կռիլյա Սովետովի ֆուտբոլիստներ
Կատեգորիա:Տորպեդո Մոսկվայի ֆուտբոլիստներ
Կատեգորիա:Տյումենի ֆուտբոլիստներ
Կատեգորիա:Ռուսաստանի Պրեմիեր Լիգայի խաղացողներ
Եվգենի Կորաբլյով

**Եվգենի Կորաբլյով** (, ), ռուս ֆուտբոլիստ, կիսապաշտպան, պաշտպան։

## Կարիերա
### Ակումբային
Եվգենի Կորաբլյովը ֆուտբոլով սկսել է զբաղվել Մոսկվայի «Սպարտակի» մանկական դպրոցում։ Այնուհետև ուսանել է Ամստերդամի «Այաքսի» ֆուտբոլային ակադեմիայում և խաղացել այդ ակումբի երիտասարդական կազմում։ Վերադառնալով հայրենիք՝ հանդես է եկել նախ երիտասարդական, ապա նաև Մոսկվայի «Դինամոյի» հիմնական կազմում։

2003 թվականին պայմանագիր է կնքել երկրորդ դիվիզիոնի «Օրյոլ» ակումբի հետ, որի հետ նույն տարում առաջին տեղն է գրավել «Կենտրոն» տարածաշրջանում և դուրս եկել Առաջին դիվիզիոն։ 2004 թվականի կեսերին վերադարձել է երկրորդ դիվիզիոն՝ պայմանագիր կնքելով Կուրսկի «Ավանգարդի» հետ։

2007 թվականին ծանր վնասվածք է ստացել (ծնկի խաչաձև կապանների վնասվածք) և ստիպված է եղել բաց թողնել ամբողջ մրցաշրջանը։ Առաջին խաղը վերականգնումից հետո անցկացրել է 2008 թվականի մարտի 4-ին Թուրքիայում՝ Բրյանսկի «Դինամոյի» հետ մրցավեճում։

2010 թվականին պայմանագիր է կնքել Կոստրոմայի «Դինամոյի» հետ, որը հանդես էր գալիս «Արևմուտք» տարածաշրջանի երկրորդ դիվիզիոնում։

### Հավաքականում
1997 թվականի Համագործակցության չեմպիոնների գավաթում երկու խաղ է անցկացրել Ռուսաստանի ակումբների հավաքականի կազմում։

Այդպես հանդես է եկել նաև պատանեկան և երիտասարդական հավաքականներում։

## Ձեռքբերումներ
; Դինամո Մոսկվա
* Ռուսաստանի առաջնության բրոնզե մեդալակիր - 1999
* Ռուսաստանի գավաթի եզրափակչի մասնակից - 1996/97, 1998/99

; Օրյոլ
* «Կենտրոն» տարածաշրջանի երկրորդ դիվիզիոնի մրցաշարի հաղթող - 2003

## Մասնակցությունը եվրագավաթներին
* Ինտերտոտոյի գավաթ 1997  - 3 խաղեր
* ՈՒԵՖԱ գավաթ 1998-1999 - 2 խաղեր

## Մրցաշրջանի արդյունքներ

## Ծանոթագրություններ

## Արտաքին հղումներ
* Ֆուտբոլիստի էջը Կուրսկի «Ավանգարդ» ՖԱ-ի պաշտոնական կայքումПрофиль на официальном сайте ФК «Авангард» Курск
* 

Կատեգորիա:Դինամո Մոսկվայի ֆուտբոլիստներ
Կատեգորիա:Ռուս ֆուտբոլիստներ
Կատեգորիա:Ռուսաստանի Պրեմիեր Լիգայի խաղացողներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի պաշտպաններ
Ամառ 85

«**Ամառ 85**» (), ֆրանսիացի ռեժիսոր Ֆրանսուա Օզոնի դրամա ֆիլմը։ Ֆիլմը նկարահանվել է Էյդեն Չեմբերսի «Պարի՛ր իմ գերեզմանի վրա» վեպի հիման վրա։

Այն թողարկվել է Ֆրանսիայում 2020 թվականի հուլիսի 14-ին Diaphana Distribution ընկերության կողմից։

## Սյուժե
Գլխավոր հերոսը 16-ամյա Ալեքսիսն է, որը ամառն անցկացնում է Նորմանդիայի ծովային առողջարանում, նրան խեղդվելուց փրկում է 18-ամյա Դեյվիդը, և Ալեքսիսը սիրահարվում է։

## Դերերում
* Ֆելիքս Լեֆևր՝ Ալեքսիս
* Բենջամին Վուազեն՝ Դեյվիդ 
* Ֆիլիպինա Վեյժ՝ Քեյթ
* Վալերիա Բրունի Տեդեսկի՝ մադամ Գորման
* Մելվիլ Պուպո՝ Մ․ Լեֆևր
* Իզաբել Նանտի՝ մադամ Ռոբին

## Արտադրություն
2019 թվականի հունիսին հայտարարվել է, որ ֆիլմի դերասանական կազմին միացել են Ֆելիքս Լեֆևրը, Բենջամին Վուազենը և Ֆիլիպինա Վեյժը, իսկ ռեժիսորը լինելու է Ֆրանսուա Օզոնը՝ իր գրած սցենարով։ Նկարահանումները սկսվել են 2019 թվականի մայիսին։

## Թողարկում
Ֆիլմի պրեմիերան պետք է կայանար Կաննի կինոփառատոնում 2020 թվականի մայիսին, սակայն այն չեղարկվել է COVID-19 համավարակի պատճառով։ Այն թողարկվել է Ֆրանսիայում 2020 թվականի հուլիսի 14-ին։ 2020 թվականի սեպտեմբերին Music Box Films ընկերությունը ձեռք է բերել ֆիլմի տարածման իրավունքները ԱՄՆ-ում։ Այն ցուցադրվել է Տորոնտոյի 2020 միջազգային կինոփառատոնում 2020 թվականի սեպտեմբերի 13-ին։

## Քննադատություն
Ֆիլմն ունի 59% հաստատման վարկանիշը Rotten Tomatoes-ի ամփոփման կայքում, որը հիմնված է 22 ակնարկների վրա, միջին արժեքով 5.58/10։ Metacritic-ում Ֆիլմն ունի 100-ից 68 վարկանիշ, որը հիմնված է 9 քննադատների վրա, ինչը ցույց է տալիս «ընդհանուր առմամբ դրական արձագանքներ»։

## Ծանոթագրություններ

## Արտաքին հղումներ
* 
* 

Կատեգորիա:2020 ֆիլմեր
Կատեգորիա:Բելգիական մելոդրամա ֆիլմեր
Կատեգորիա:Բրիտանական վեպերի էկրանավորումներ
Կատեգորիա:Գրքերի էկրանավորումներ
Կատեգորիա:ԼԳԲՏ ֆիլմեր
Կատեգորիա:Ֆիլմեր գրողների մասին
Կատեգորիա:Ֆիլմեր մահվան մասին
Կատեգորիա:Ֆիլմեր, որոնց գործողությունները տեղի են ունենում 1985 թվականին
Կատեգորիա:Ֆրանսերեն ֆիլմեր
Կատեգորիա:Ֆրանսիական դրամա ֆիլմեր
Կատեգորիա:Ֆրանսիական մելոդրամա ֆիլմեր
Կատեգորիա:Ֆրանսիական ֆիլմեր
Կատեգորիա:2020-ականների ֆրանսիական ֆիլմեր
Պահպանողականությունը Թուրքիայում

**Պահպանողականությունը Թուրքիայում** (), ազգային ուղղվածություն ունեցող պահպանողականություն է, որն արտացոլվում է երկրի քաղաքական շատ կուսակցությունների, մասնավորապես իշխող «Արդարություն և զարգացում» կուսակցության օրակարգերում, որն իր գերիշխող գաղափարախոսությունը բնութագրում է որպես պահպանողական ժողովրդավարություն։ Թուրքական պահպանողականության տարրերն արտացոլվում են նաև աջ քաղաքական սպեկտրի կուսակցությունների մեծ մասում, այդ թվում՝ «Ազգայնական շարժման» կուսակցությունում։ Թուրքիայում թուրքական պահպանողականությունը հաճախ անվանում են *Türk tipi muhafazakârlık* (թուրքական ոճի պահպանողականություն)։

Թուրքական պահպանողականությունը տարբերվում է այլ երկրներում պահպանողականությունից նրանով, որ այն հիմնականում հակասում է կայացած պետական կառուցվածքին՝ ձգտելով քննադատել Թուրքիայի Հանրապետության հիմնարար սկզբունքները, մինչդեռ պահպանողականության ձևերի մեծ մասը հակված է աջակցել պետության հիմնական հաստատված արժեքներին։ Իդեալները, որոնք հիմնականում հակադրվում են պահպանողականներին, ինչպիսիք են աշխարհիկությունը, պետականությունը, պոպուլիզմը և սոցիալական պետության գոյությունը, ամրագրված են Թուրքիայի սահմանադրության մեջ։ Թուրքական պահպանողականությունը հիմնականում մրցում է քեմալիզմի հետ, որը Թուրքիայի հիմնադիր նախագահ Մուստաֆա Քեմալ Աթաթուրքի գաղափարախոսությունն է, ով ձեռնարկել է շատ սոցիալական բարեփոխումներ։ Սակայն քեմալիզմը որոշ հետազոտողների կողմից նկարագրվել է նաև որպես պահպանողական ազգայնականության ձև, քանի որ այն պաշտպանում է թուրքական պետության կայացած ավանդույթները։

Թուրքիայում պահպանողականության վրա սովորաբար մեծապես ազդում է քաղաքական իսլամը՝ իր պահպանողական արժեքներով, որոնք բխում են տեղական սովորույթներից, գյուղական ավանդույթներից։ Հետևաբար, թուրքական պահպանողականությունը հակված է լինել ավելի պահպանողական, կրոնական և ուժեղ կենտրոնացված ղեկավարության օգտին, այդ իսկ պատճառով քննադատողները հաճախ դա բնութագրում են որպես ավտորիտար։ Թուրք պահպանողականները նույնպես հակված են ավելի մեծ հավանություն ցուցաբերել օսմանյան մշակույթը վերադարձնելու հարցում, ի տարբերություն արևմուտքում հիմնված մշակույթի և հանրապետության դարաշրջանից եկող արժեքների։

Վերջին ուսումնասիրությունները ցույց են տվել, որ Թուրքիայում պահպանողականությունը մեծ աջակցություն է վայելում հիմնականում Անատոլիայի կենտրոնում և գյուղում, որտեղ խստորեն պահպանվում են գյուղի և տեղական սովորույթները։ 2012 թվականին թուրքերի միայն 8.6 %-ն է իրեն բնութագրել որպես «ամբողջովին ոչ պահպանողական», իսկ 2006 թվականին՝ 12.6%-ը։ Քադիր Հասի համալսարանի անցկացրած հետազոտությունը ցույց է տվել, որ թուրքերի 39,2 %-ն  իրեն պահպանողական է անվանել 2013 թվականին։ 2015 թվականին այս թիվը նվազել է մինչև 20,7 %։

## Ծանոթագրություններ

Կատեգորիա:Թուրքիայի քաղաքականություն
Կատեգորիա:Պահպանողականություն
Իման Ֆադիլ

**Իման Ֆադիլ** (, ), մարոկկական ծագմամբ իտալացի ֆոտոմոդել, վարչապետ Սիլվիո Բերլուսկոնիի դեմ գործով վկա՝ անչափահասներին գայթակղելու և մանկական մարմնավաճառություն կազմակերպելու մեղադրանքով։

## Կենսագրություն
Ծնվել է Մարոկկոյում։ Հետագայում ապրել է Իտալիայում։ Եղել է պրոֆեսիոնալ պարուհի։

Նա պնդում էր, որ ներկա է եղել Բերլուսկոնիի կազմակերպած բազմաթիվ սեքս-երեկույթներին։ Իմանի պնդմամբ՝ խնջույքներին մասնակցել են անչափահաս մարմնավաճառներ, իսկ խնջույքներն ունեցել են սատանայական երանգ։ Նա ցուցմունք է տվել Բերլուսկոնիի դեմ 2012 թվականին, այսպես կոչված, «Ռուբիի գործով» դատավարության ընթացքում։

Իման Ֆադիլը պնդում էր, որ այս սկանդալի մասին գիրք է գրում։ 2019 թվականի հունվարի 29-ին Ֆադիլը տեղափոխվել է հիվանդանոց, նրա մոտ սկսել է օրգանների վատացում։ Մեկ ամիս անց նա մահացել է։ Իմանի ընտանիքը հայտարարել է, որ մահվանից քիչ առաջ ինքն իր կյանքի համար մտահոգություններ է հայտնել։ ANSA գործակալությունը, անցկացնելով թունաբանական հետազոտություն, հանգել է այն եզրակացության, որ Ֆադիլը մահացել է ռադիոակտիվ նյութերի խառնուրդից թունավորումից։ Իտալական La Repubblica թերթը հայտնել է, որ այն նյութերի թվում, որոնցով թունավորվել է Ֆադիլը, կոբալտի ռադիոակտիվ իզոտոպն է եղել։ Նրա մահվանից հետո գրքի սևագիրը առգրավվել է հետաքննության կողմից։

Նրա մահից հետո Բերլուսկոնին հանդես է եկել հետևյալ հայտարարությամբ՝

## Տես նաև
* Էլիզաբեթ Շորթ

## Ծանոթագրություններ

## Արտաքին հղումներ
* Morte Imane Fadil, giallo sulle cause. Berlusconi: «Mai conosciuta»

Կատեգորիա:Իտալացի մոդելներ
Կատեգորիա:Մոդելներ այբբենական կարգով
Ահաբեկչություն Իլինգում

**Ահաբեկչական գործողությունն Իլինգում**, տեղի է ունեցել 2001 թվականի օգոստոսի 3-ին, ժամը 00:02-ին Լոնդոնում։ Իռլանդական հանրապետական բանակի գրոհայինները մեքենա են պայթեցրել, որում գտնվել է 45 կգ տրոտիլային համարժեքով ռումբ՝ Արևմտյան Լոնդոնում Իլինգ-Բրոդվեյ փողոցում։ Պայթյունի հետևանքով տուժել է 7 մարդ։

Կեսգիշերին մոտ օդ է բարձրացել Saab 9000 մոխրագույն մեքենան։ Խոցման շառավիղը կազմել է ավելի քան 200 մետր։ Պայթյունի հետևանքով վիրավորվել է 7 մարդ։ Մոտակայքում գտնվող առևտրի կենտրոնը տուժել է ոչ միայն պայթյունի հետևանքներից, այլ նաև ոչ մեծ հեղեղումից. վնասի գումարը կազմել է ավելի քան 200 հազար ֆունտ ստերլինգ։

Պայթյունների պատասխանատվությունն իր վրա է վերցրել Իսկական ԻՀԲ-ն, որը մասնակից է եղել նույն թվականի մարտի 4-ին Բի-բի-սի հեռուստակենտրոնում տեղի ունեցած պայթյունին և փորձել է նոյեմբերի 3-ին համանման պայթյուն կազմակերպել Բիրմինգհեմում։ Փորձագետները որոշել են, որ իռլանդացիները Իլինգում իրենց պայթյունով ընդամենը նախազգուշացում են արել բրիտանական իշխանություններին՝ չփորձելով վնաս հասցնել քաղաքացիական անձանց։ Նոյեմբերին բոլոր երեք ահաբեկչական հարձակումների մեղադրանքով երեք մարդ է ձերբակալվել՝ Նոել Մագուայրը և Ռոբերտ ու Էյդեն Հալմ եղբայրները։ 2003 թվականի ապրիլի 8-ին Օլդ Բեյլի քաղաքում տեղի է ունեցել դատական նիստ. դատարանի առջև են կանգնել նաև Ջեյմս Մակքորմակը (Լաութ կոմսություն, Իռլանդիայի Հանրապետություն) և Ջոն Հանանը (Նյութաունբաթլեր, Ֆերմանի կոմսություն, Իռլանդիայի Հանրապետություն)։ Հալմ եղբայրները դատապարտվել են 20 տարվա ազատազրկման, Մագուայրը՝ որպես ամենավտանգավոր հանցակիցներից մեկը, դատապարտվել է 22 տարվա ազատազրկման, Մակքորմակը՝ նաև 22 տարվա ազատազրկման (որպես ահաբեկչության գլխավոր կազմակերպիչ), իսկ Հանանը, որը ամենաերիտասարդն էր բոլորից (17 տարեկան), դատապարտվել է 16 տարվա ազատազրկման։

## Ծանոթագրություններ

Կատեգորիա:2001 ահաբեկչություններ
Ալիսա Նաթթինգ

**Ալիսա Նաթթինգ** (, ), ամերիկացի գրող և ստեղծագործական գրող պրոֆեսոր։ Նա մեծ համբավ է ձեռք բերել իր  "Մայրս ինձ սպանեց, հայրս ինձ կերավ" հեքիաթների շարքով։

## Վաղ կարիերա
Նաթթինգը հաճախել է Ֆլորիդա նահանգի Վալռիկո քաղաքի Բլումինգդեյլ ավագ դպրոց:Ստացել է բակալավրի աստիճան Ֆլորիդայի համալսարանի և մագիստրոսի գեղարվեստի Ալաբամայի համալսարանում:Ալաբամայի համալսարանում Նա աշխատել է որպես "Սև Ռազմիկ" ամսագրի խմբագիր ։ Նաթթինգը դասավանդել է Ջոն Քերոլի համալսարանում և Լաս Վեգասի Նեւադայի համալսարանում։ Ներկայումս նա դասավանդում է Գրիննել քոլեջում։

## Գրական գործունեություն
Նաթինգը "Կեղտոտ աշխատանք կանանց և աղջիկների համար"պատմվածքների ժողովածուի հեղինակն է։ Նա գրել է և գրում էբազմաթիվ գրքեր,որոնց համբավը և պահանջարկը օր օրի մեծանում են:Ա

"Տամպա"-ն մի վեպ է, որը համատեղում է էրոտիկան, երգիծանքը և սոցիալական քննադատությունը։ Այս գիրքը պնդում է, որ կանայք կարող են ներվել, եթե նրանք երիտասարդ են և գեղեցիկ։ Վեպի կենտրոնում միջնակարգ դպրոցի ուսուցչուհի է, ով սեռական հարաբերություններ ունի իր աշակերտների հետ ։ Նաթինգը ոգեշնչվել է Դեբրա Լաֆավից, ուսուցչուհուց, որը մեղադրվում էր 2005 թվականին իր անչափահաս աշակերտների հետ սեռական հարաբերություններ ունենալու։ Նաթինգը միջնակարգ դպրոցում սովորել է Լաֆավի հետ միասին։

Նա այժմ ունի 2 մրցանակներ։

## Անձնական կյանք
Նաթինգի առաջին ամուսինը Շոն Նաթինգն էր։ 2013 թվականին Նաթինգը ծնեց նրանց դստերը ՝ Սպարոու Ջեյնին, նախքան զույգի բաժանվելը։ Նաթինգը ապրում է Այովայում և այժմ ամուսնացած է Գրինելի գործընկեր պրոֆեսոր Դինա Բակոպուլոսի հետ։

## Մատենագիտություն
* *[[Unclean Jobs for Women and Girls]]*, Starcherone Books, Buffalo, New York 2010, 
* *[[Tampa (novel)|Tampa]]*, Ecco, 2013, 
* *[[Made for Love (2017 novel)|Made for Love]]*, Ecco, 2017, 

## Ծանոթագրություններ

## Արտաքին հղումներ
* 

Կատեգորիա:21-րդ դարի ամերիկացի կին գրողներ
Կատեգորիա:21-րդ դարի ամերիկացի վիպասաններ
Կատեգորիա:Ալաբամայի համալսարանի շրջանավարտներ
Կատեգորիա:Ամերիկացի խմբագիրներ
Կատեգորիա:Ամերիկացի կին խմբագիրներ
Կատեգորիա:Ամերիկացի կին վիպասաններ
Կատեգորիա:Ապրող անձինք
Էնն Գիլբերտ

**Էնն Մորգան Գիլբերտ** (), ամերիկացի դերասանուհի, առավել հայտնի է հեռուստատեսային կատակերգություններում երկրորդ պլանի դերերի շնորհիվ։

Դերասանուհի Հալի Թոդի մայրը։

## Կենսագրություն
Ծնվել է Մինեապոլիսում՝ Մինեսոտայում։ 1946 թվականին, ավագ դպրոցն ավարտելուց հետո, նա ընդունվել է Սթենֆորդի համալսարան։ Նա միաժամանակ ելույթ է ունեցել թատերական բեմում, իսկ 1950-ական թվականներին տեղափոխվել է Բրոդվեյ։ Այդ ժամանակից ի վեր նա իր կարիերան շարունակել է հեռուստատեսությունում, որտեղ ընդհանուր առմամբ խաղացել է կիսատ-պռատ դերեր։

Գիլբերտը մեծագույն համբավ է ձեռք բերել «Դիկ Վանա Դայկի շոուի» հիպերակտիվ հարևանուհու դերերի շնորհիվ (1961-1966) և «Դայակը» ֆիլմում՝ որպես ծխող տատիկ (1993-1999)։ Նա նաև նկարահանվել է մի քանի ոչ երկար ժամանակ գոյություն ունեցող սիթքոմներում, իսկ կարիերայում իր միակ գլխավոր դերը խաղացել է սիթքոմում՝ «Ֆանելիի տղաները» (1990-91)։ Գիլբերտը նաև հյուրընկալվել է «Կենսուրախ ընկերություն»-ում, «Նա գրել է սպանությունը»-ում, «Դատարկ բույն»-ում, «Սայնֆելդ»-ում, «Օրենք ու կարգ։ Հատուկ կորպուս»-ում և «Ամերիկյան ընտանիք»-ում։ Նա երկրորդական դերեր է ունեցել «Սուսերամարտիկների ուղեկալ» և «Ծերությունը ուրախություն չէ» ֆիլմերում։

## Ծանոթագրություններ

Կատեգորիա:Ամերիկացի կինոդերասանուհիներ
Կատեգորիա:Սթենֆորդի համալսարանի շրջանավարտներ
Կատեգորիա:21-րդ դարի դերասանուհիներ
Կատեգորիա:20-րդ դարի դերասանուհիներ
Կատեգորիա:Ամերիկացի հեռուստատեսային դերասանուհիներ
Կատեգորիա:Դերասանուհիներ այբբենական կարգով
Կատեգորիա:Լոս Անջելես քաղաքում մահացածներ
Կատեգորիա:Թատրոնի դերասանուհիներ
Կատեգորիա:21-րդ դարի ամերիկացի դերասանուհիներ
Կատեգորիա:20-րդ դարի ամերիկացի դերասանուհիներ
Կատեգորիա:Թատրոնի ամերիկացի դերասանուհիներ
Կատեգորիա:Ամերիկացի երգչուհիներ
Օլեգ Կոռնիենկո

**Օլեգ Կոռնիենկո** (, ), խորհրդային, ռուս և ղազախ ֆուտբոլիստ, պաշտպան։ Հանդես է եկել Ղազախստանի հավաքականում։

## Կարիերա

### Ակումբային
Օլեգ Կորնիենկոն Վլադիկավկազի ֆուտբոլի սան է։ Առաջին մարզիչը եղել է Ռուսլան Խադարցևը։

1989 թվականին հայտավորվել է Օրջոնիկիձևսկիի «Սպարտակում», որի կազմում նորամուտը նշել է 1989 թվականի մայիսի 2-ին կույբիշևյան «Կռիլյա Սովետովի» դեմ գավաթային խաղում։

Դպրոցն ավարտելուց հետո 1990 թվականին ընդունվել է «Ավտոդոր» ակումբ։ Թիմում անցկացրել է 5 մրցաշրջան՝ անցկացնելով 123 հանդիպում։

1994 թվականին վերադարձել է «Սպարտակ»։ Ակումբի կազմում նորամուտը կատարել է Ռուսաստանի գավաթի կիսաեզրափակչում՝ ԲԿՄԱ ակումբի դեմ խաղում։

1995 թվականին «Սպարտակ-Ալանիայի» կազմում դարձել է Ռուսաստանի առաջնության հաղթող։

2000 թվականին Աստանայից տեղափոխվել է ղազախական «Ժենիս», որտեղ նրան հրավիրել է ակումբի նախագահ Գրիգորի Լորիան։ «Ժենիսի» կազմում երկու անգամ՝ 2000 և 2001 թվականներին, դարձել է Ղազախստանի առաջնության հաղթող։

2002 թվականին դարձել է Կարագանդայի «Շախտյորի» ֆուտբոլիստ, որտեղ տեղափոխվել է ակումբի մարզիչ Սերգեյ Գորոխովոդացկիի հրավերով։ 2007 թվականին ակումբի հետ դարձել է Սուպերլիգայի բրոնզե մեդալակիր։

2009 թվականին նույն «Շախտյորում» ֆուտբոլային կարիերան շարունակել է որպես մարզիչ։

### Հավաքականում
Դեռ 2001 թվականին Կորնիենկոն հնարավորություն ուներ հագնելու ազգային թիմի մարզաշապիկը, այն ժամանակ հավաքականը ղեկավարում էր Վահիդ Մասուդովը, սակայն առաջարկը եկել էր միայն 2007 թվականին, երբ հոլանդացի մարզիչ Առնո Պայպերսը նրան հրավիրեց «Ալմա-ՏՎ գավաթի» միջազգային մրցաշարին։ Նույն 2007 թվականին երկու հանդիպում է անցկացրել ազգային հավաքականի կազմում, այդ թվում նաև 2008 թվականի Եվրոպայի առաջնության ընտրական խաղում Հայաստանի հավաքականի դեմ, որտեղ նա փոխարինել է Նուրբոլ Ժումասկալիևին։

## Վիճակագրություն

## Ծանոթագրություններ

## Արտաքին հղումներ
* 
* Ֆուտբոլիստի էջը «Շախտյոր» ՖԱ-ի կայքում
* 

Կատեգորիա:Ռուս ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Պայթյուն Բի-բի-սի հեռուստակենտրոնում

**Պայթյուն Բի-բի-սի հեռուստակենտրոնում**, տեղի է ունեցել 2001 թվականի մարտի 4-ին, ժամը 00:30-ին Լոնդոնում։ Իռլանդական հանրապետական բանակի գրոհայինները ռումբ են տեղադրել Բի-բի-սի հեռուստակենտրոնի տարածքում, որը գտնվում է Արևմտյան Լոնդոնի Վուդ-Լեյն շրջանի Ուայթ Սիթիում։ Պայթյունի հետևանքով տուժել է մեկ մարդ։

2001 թվականի մարտի 3-ին Լոնդոնի Էդմոնտոն շրջանում կարմիր տաքսի է առևանգվել, որտեղ առևանգողները 10-12 ֆունտ տրոտիլային համարժեքով ռումբ են տեղադրել։ Մեքենան տեղադրվել է Բի-բի-սի հեռուստակենտրոնի մուտքի մի քանի բակերում ժամը 23:00-ին: Ոստիկանները փորձել են ռումբը վնասազերծել կառավարվող ռոբոտի օգնությամբ, սակայն վնասազերծման փորձը հանգեցրել է պայթյունի։ Նախնական տվյալներով՝ հեռուստակենտրոնի անձնակազմին հաջողվել է տարհանել. պայթյունից մեկ ժամ առաջ լիակատար պատրաստության են բերվել Լոնդոնի բոլոր հիվանդանոցների անձնակազմերը։ Պայթյունի հետևանքով տուժել Է Լոնդոնի մետրոպոլիտենի միայն մեկ աշխատակից, ում աչքին են ընկել ապակու բեկորները։ Չնայած այն բանին, որ պայթյունը որոտացել է կեսգիշերից հետո, որոշ աղբյուրներում հաղորդվում էր, որ այն որոտացել Է մինչև կեսգիշեր (այսինքն՝ 3-ին, այլ ոչ թե մարտի 4-ին)։ Հսկիչ տեսախցիկները ֆիքսել են պայթյունի պահը և դրա հետևանքները՝ պատուհաններից կոտրված ապակու տեսքով։

Պայթյունների պատասխանատվությունն իր վրա է վերցրել Իսկական ԻՀԲ-ն. նա էլ շարունակել է պայթյունների շարքը՝ նույն թվականի օգոստոսի 3-ին Իլինգում ահաբեկչություն կազմակերպելով, իսկ նոյեմբերի 3-ին Բիրմինգհեմում ահաբեկչության փորձ է ձեռնարկել։ Նոյեմբերին բոլոր երեք ահաբեկչական հարձակումների մեղադրանքով երեք մարդ է ձերբակալվել՝ Նոել Մագուայրը և եղբայրներ Ռոբերտ և Էյդեն Հալմերը։ 2003 թվականի ապրիլի 8-ին Օլդ Բեյլի քաղաքում տեղի է ունեցել դատական նիստ. դատարանի առջև են կանգնել նաև Ջեյմս Մակքորմակը (Լաութ կոմսություն, Իռլանդիայի Հանրապետություն) և Ջոն Հանանը (Նյութաունբաթլեր, Ֆերմանի կոմսություն, Իռլանդիայի Հանրապետություն)։ Հալմ եղբայրները դատապարտվել են 20 տարվա ազատազրկման, Մագուայրը՝ որպես ամենավտանգավոր հանցակիցներից մեկը, դատապարտվել է 22 տարվա ազատազրկման, Մակքորմակը՝ 22 տարվա ազատազրկման (որպես ահաբեկչության գլխավոր կազմակերպիչ), իսկ Հանանը, որը ամենաերիտասարդն էր բոլորից (17 տարեկան), դատապարտվել է 16 տարվա ազատազրկման։

## Ծանոթագրություններ

Կատեգորիա:2001 ահաբեկչություններ
Կատեգորիա:BBC
Celtic Frost

**Celtic Frost**, շվեյցարական մետալ խումբ Ցյուրիխ քաղաքից, որը հայտնի է էքստրեմալ մետալի վրա իր ուժեղ ազդեցությամբ։ Խումբը ակտիվ է եղել 1984-1993 թվականներին և կրկին ձևավորվել է 2001 թվականին։ Խմբի անդամներից մեկի՝ Թոմաս Գաբրիել Ֆիշերի հեռանալուց հետո «Celtic Frost»-ը որոշել է վերջնականապես դադարեցնել իր գործունեությունը։ Խմբի հիմնադիրներից մեկը՝ Բասիստ Մարտին Էրիկ Այնը, սրտի կաթվածից մահացել է 2017 թվականի հոկտեմբերի 21-ին։

Խումբը ոգեշնչվել է ինչպես մետալ ժանրի այլ խմբերից (Black Sabbath, Judas Priest, Venom), այնպես էլ գոթական ռոք ժանրի խմբերից (Bauhaus, Siouxsie and the Banshees, Christian Death) և հարդկոր֊փանկ ժանրի Discharge խմբից։

## Ժանր
Քանի որ «Celtic Frost»-ը իր ողջ կարիերայի ընթացքում փոխել է երգերի ժանրերը, ճշգրիտ սահմանումը քննարկման առարկա է դարձել։ Տարբեր աղբյուրներում նրանց ստեղծագործությունը նշվում է մետալի տարբեր ժանրերով։ Երկրպագուները և քննադատները հաճախ դասակարգում են իրենց վաղ երաժշտությունը որպես տրեշ մետալ, բլեք մետալ և նույնիսկ որպես դեթ մետալ, իսկ նրանց հետագա աշխատանքները՝ որպես դարք մետալ, դում մետալ և գոթիկ մետալ։

«Cold Lake» ալբոմում նրանք ցուցադրել են գլեմ մետալի հետ իրենց փորձը։ Որոշ ալբոմների փորձերի մակարդակը (ինչպես՝ Into the Pandemonium) մի շարք լրագրողների հանգեցրել է խմբի ուղղությունը նկարագրել որպես ավանգարդ մետալ։

## Խմբի կազմ
; Վերջին կազմ
* Թոմաս Գաբրիել Ֆիշեր՝ վոկալ, էլեկտրական կիթառ, ծրագրավորում (1984֊1993, 2001֊2008)
* Մարտին Էրիկ Այն՝ բաս կիթառ, վոկալ (1984֊1987, 1990֊1993, 2001֊2008)
* Ֆրանկո Սեզա՝ հարվածային գործիքներ (2002֊2008)

;Կենդանի ելույթների մասնակիցներ
* Անդերս Օդդեն՝ էլեկտրական կիթառ (2006֊2007)
* V Santura՝ էլեկտրական կիթառ (2007֊2008);Նախորդ անդամներ
* Իսահակ Դարսո՝ հարվածային գործիքներ (1984)
* Սթիվեն Պրիստլի՝ հարվածային գործիքներ (1984֊1985, 1988֊1992)
* Ռիդ Սենտ֊Մարկ՝ հարվածային գործիքներ (1985֊1988, 1992֊1993)
* Ռոն Մարկս՝ էլեկտրական կիթառ (1986-1988)
* Դոմինիկ Շտայներ՝ բաս կիթառ (1987-1988)
* Քյորթ Վիկտոր Բրայանտ՝ բաս կիթառ (1988֊1990)
* Օլիվեր Ամբերգ՝ էլեկտրական կիթառ (1988֊1989)
* Լերի «Գիփսի» Ջոնս՝ էլեկտրական կիթառ (1990֊1993)
* Էրոլ Ունալ՝ էլեկտրական կիթառ (2001֊2006)

## Սկավառակագրություն
; Ստուդիական ալբոմներ
* To Mega Therion (1985)
* Into The Pandemonium (1987)
* Cold Lake (1988)
* Vanity/Nemesis (1990)
* Monotheist (2006)
; Մինի ալբոմներ
* Morbid Tales (1984)
* Emperor’s Return (1985, վերաթողարկվել է 1986 թվականին *Morbid Tales-*ի հետ նույն ձայնասկավառակում՝ երգերի խառը հերթականությամբ)
* Tragic Serenades (1986)
* Wine in My Hand (Third from the Sun) (1990)
; Սինգլներ
* The Collector’s Celtic Frost (1987)
* I Won’t Dance (1987)
* Cherry Orchards (1988)
* The Celtic Frost Story (1989)
; Ժողովածուներ
* Parched With Thirst Am I and Dying (1992)
* Are You Morbid? (2003)
; Տեսագրություն
* Live At Hammersmith Odeon (1989, VHS)

## Ծանոթագրություններ

## Արտաքին հղումներ
* 
* 
* 

Կատեգորիա:1984 հիմնադրումներ Եվրոպայում
Կատեգորիա:1984 հիմնադրված երաժշտական խմբեր
Կատեգորիա:2001 հիմնադրումներ Եվրոպայում
Կատեգորիա:2001 հիմնադրված երաժշտական խմբեր
Կատեգորիա:Բլեք-մետալ խմբեր
Կատեգորիա:Դեթ մետալ խմբեր
Կատեգորիա:Հևի մետալ խմբեր
Կատեգորիա:Շվեյցարական երաժշտական խմբեր
Կատեգորիա:Քառյակներ
Արաբները Կովկասում

**Արաբները Կովկասում**, արաբներն առաջին անգամ Կովկասում բնակություն են հաստատել 8-րդ դարում՝ դեպի Իրան արաբական ներխուժման ժամանակ։ 10-րդ դարում Աբբասյան խալիֆայության թուլացման գործընթացին հաջորդել է տարածաշրջանում մի քանի արաբական իշխանությունների, գլխավորապես Շիրվանի իշխանության ձևավորումը (ժամանակակից Ադրբեջանի մեծ մասը և Դաղստանի հարավ-արևելյան մասը), որը կառավարվում է Շայբանիների դինաստիայի կողմից։ Այն բանից հետո, երբ Շիրվանի կառավարիչները (հայտնի որպես Շիրվանշահ) իրենց վերահսկողությունն են տարածել հարավարևելյան Կովկասի մեծ մասի վրա և միևնույն ժամանակ ավելի մեկուսանալով արաբական աշխարհից՝ նրանք աստիճանաբար պարսկացել են։ Շիրվանշահերի արաբական անձնաանուններն իրենց տեղը զիջել են պարսկերենին։ Իշխող դինաստիայի անդամները հայտարարել են իրենց հինավուրց ծագման մասին (հնարավոր է՝ ամուսնանալով տեղի նախաիսլամական ազնվականության ներկայացուցիչների հետ), իսկ պարսկերենն աստիճանաբար դարձել է դատարանի և քաղաքային բնակչության լեզուն, մինչդեռ գյուղական բնակչությունը շարունակում էր խոսել Աղվանքի բնիկ լեզուներով։ Սակայն 17-րդ դարում տեղի թյուրքական բարբառը (որը հետագայում վերաճել է ժամանակակից ադրբեջաներեն) դարձել է առօրյա կյանքի լեզուն, ինչպես նաև ազգամիջյան շփման լեզուն։

Արաբական գաղթը շարունակվել է նաև միջնադարում։ Արաբների քոչվոր ցեղերը ժամանակ առ ժամանակ մուտք են գործել այդ տարածաշրջան՝ ենթարկվելով տեղի բնակչության ձուլմանը։ 1728 թվականին ռուս-շվեդ սպա Յոհաննես-Գուստավ Հերբերը նկարագրել է արաբ քոչվոր սուննիների խմբին, որոնք Մուղանի կասպիական ափերի մոտ (ժամանակակից Ադրբեջանի տարածքում) ձմեռային արոտավայրեր էին վարձակալել։ Հավանական է, որ 16-րդ կամ 17-րդ դարերում արաբական քոչվորներ են ժամանել Կովկաս։ 1888 թվականին Ռուսական կայսրության Բաքվի նահանգում դեռևս անհայտ թվով արաբներ են ապրել։

## Լեզու

Հերբերն իր զեկույցում նշել է, որ Մուղանի արաբ քոչվորները խոսում էին «խառը թուրքա-արաբական լեզվով»։ 1840 թվականին Աբասգուլու Բակիխանովը վկայել է Շիրվանի որոշ բնակիչների շրջանում «արաբերեն լեզվի փոփոխված տարբերակի» մասին (տես Շիրվանի արաբերեն)։ Արաբերենը կամ նրա տեղական էթնիկ խմբերը գոյություն են ունեցել Ադրբեջանում մինչև 19-րդ դարի երկրորդ կեսը, իսկ Դաղստանում՝ մինչև 1930-ական թվականները (Տաբասարանսկի շրջանի Դարվաղում), ինչից հետո այդ օջախների բնակչությունը սկսել է իրեն նույնականացնել որպես ադրբեջանցիներ՝ ադրբեջաներենն ընդունելով որպես իր մայրենի լեզու։ 1897 թվականի ռուսական կայսերական մարդահամարի տվյալներով՝ Կենտրոնական և Հարավային Դաղստանում բնակվել է 912 արաբախոս, իսկ հետագա Ադրբեջանի տարածքում՝ ոչ մեկը։ Հատկանշական է, որ գրական արաբերենն իր դերը Դաղստանում դարեր շարունակ պահպանել է և 1920-1923 թվականներին տեղական դպրոցներում եղել է հիմնական լեզու․ հետագայում այն փոխարինվել է ադրբեջաներենով (իսկ հետո նաև Դաղստանի այլ բնիկ լեզուներով)։

2012 թվականի դրությամբ տասնյակ գյուղեր ամբողջ Ադրբեջանում և Դաղստանում կրում են իրենց երբեմնի արաբ բնակչության հետքերը։

## Ծանոթագրություններ

Կատեգորիա:Ադրբեջանի ազգեր
Կատեգորիա:Կովկասի ազգեր
Կատեգորիա:Արաբներ
Ապոլին Տրաորե

**Ապոլին Տրաորե** (, ), բուրկինացի ժամանակակից կինոռեժիսոր

## Կենսագրություն
Ապոլին Տրաորեն ծնվել է 1976 թվականին, Բուրկինա Ֆասոյի մայրաքաղաք Ուագադուգուում, դիվանագետի ընտանիքում։ Հոր մասնագիտությունը հնարավորություն է ընձեռել, որ նա այցելի աշխարհի տարբեր վայրեր։ Ապոլինը 17 տարեկան էր, երբ նրանց ընտանիքը տեղափոխվել է Ամերիկայի Միացյալ Նահանգներ, և նա սկսել է սովորել Բոստոնի Էմերսոն քոլեջում, որն արվեստի և հաղորդակցության ասպարեզի լավագույն կրթօջախի համբավ էր վայելում։

2000-ական թվականներին Ապոլին Տրաորեն նկարահանել է մի շարք կարճամետրաժ ֆիլմեր, այդ թվում՝ «*Տգիտության գինը*» (*The Price of Ignorance*, 2000 թ.), որը պատմում է բռնաբարության զոհ դարձած մի բոստոնցու մասին, և «*Կունադի*»-ն (*Kounandi*, 2003), որն ընտրվել էր Տորոնտոյի 2004 թվականի միջազգային կինոփառատոնում որպես մրցութային ֆիլմ ցուցադրվելու համար։ 2004 թվականին էլ նկարահանել է իր առաջին գեղարվեստական կինոնկարը, որը կրում էր «*Լուսնալույսի տակ*» (*Sous la clarté de la lune*) վերնագիրը։

2005 թվականին Ապոլին Տրաորեն վերադարձել է Բուրկինա Ֆասո և սկսել է աշխատել բուրկինացի անվանի կինոռեժիսոր Իդրիսա Ուեդրաոգոյի հետ։ 2008-ին նկարահանել է «Կտակ» (*Le testament*) հեռուստասերիալը։
 
Ապոլին Տրաորեի լավագույն գեղարվեստական ֆիլմերը, որոնք ճանաչում ու համբավ են բերել նրան, երկուսն են՝ *Moi Zaphira*-ն (2013) և *Frontières*-ը (2018), որը երկու մրցանակ է շահել 2017 թվականի փետրվարին Ուագադուգուում անցկացված *Fespaco* կինոփառատոնում։

## Ֆիլմագրություն
* *Desrances* (2019)
* *Borders* (2017)
* *Moi Zaphira* (2013)
* *La testament* (2008)
* *Sous la clarté de la lune* (2004)
* *Korundai* (2004)
* *Monia et Rama* (2002)
* *The Price of Ignorance* (2000)

## Ծանոթագրություններ